CELEX: 
Language: el
Date: 2018-02-21 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) αριθ. 725/2011 με σκοπό την προσαρμογή του στην αλλαγή της κανονιστικής διαδικασίας δοκιμών και την απλούστευση των διοικητικών διαδικασιών για την υποβολή αίτησης και την πιστοποίηση

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 21.2.2018
            
            
               για την τροποποίηση του εκτελεστικού κανονισμού (ΕΕ) αριθ. 725/2011 με σκοπό την προσαρμογή του στην αλλαγή της κανονιστικής διαδικασίας δοκιμών και την απλούστευση των διοικητικών διαδικασιών για την υποβολή αίτησης και την πιστοποίηση
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO 2 από ελαφρά οχήματα
                  1
               , και ιδίως το άρθρο 12 παράγραφος 2,
            
            
               Εκτιμώντας τα ακόλουθα:
            
            
               (1)Η παγκόσμια εναρμονισμένη διαδικασία δοκιμών ελαφρών οχημάτων (Worldwide Harmonized Light Vehicle Test Procedure - WLTP) που θεσπίστηκε στον κανονισμό (ΕΕ) 2017/1151 της Επιτροπής
                  2
                υιοθετήθηκε από την Επιτροπή την 1η Ιουνίου 2017. Η WLTP αντικαθιστά τον νέο ευρωπαϊκό κύκλο οδήγησης (NEDC), ο οποίος θεσπίστηκε στο παράρτημα XII του κανονισμού (ΕΚ) αριθ. 692/2008
                  3
               . Από το 2021, η συμμόρφωση με τους στόχους εκπομπών CO2 που ορίζονται στον κανονισμό (ΕΚ) αριθ. 443/2009 θα επιβεβαιώνεται με βάση τις εκπομπές CO2 που προσδιορίζονται σύμφωνα με τη διαδικασία WLTP. Από την ημερομηνία αυτή, η εξοικονόμηση CO2 από οικολογικές καινοτομίες θα πρέπει να προσδιορίζεται επίσης σε συνάρτηση με τη WLTP.
            
            
               (2)Για να αντικατοπτρίζεται η αλλαγή της κανονιστικής διαδικασίας δοκιμών και λαμβανομένης υπόψη της διαδικασίας συσχέτισης των τιμών CO2 της WLTP με τις αντίστοιχες τιμές CO2 του NEDC που καθορίζονται στον εκτελεστικό κανονισμό (ΕΕ) 2017/1153 της Επιτροπής
                  4
               , είναι αναγκαίο να τροποποιηθεί ο εκτελεστικός κανονισμός (ΕΕ) αριθ. 725/2011 της Επιτροπής
                  5
               .
            
            
               (3)Προκειμένου να διασφαλιστεί η ομαλή μετάβαση από το NEDC στη WLTP, θα πρέπει να παρέχεται η δυνατότητα υποβολής αίτησης για την έγκριση καινοτομικής τεχνολογίας ως οικολογικής καινοτομίας με βάση τον μεν NEDC μέχρι τις 31 Δεκεμβρίου 2019, τη δε WLTP από την ημερομηνία έναρξης ισχύος του παρόντος κανονισμού.
            
            
               (4)Μολονότι η Επιτροπή έχει χορηγήσει περισσότερες από είκοσι εγκρίσεις οικολογικών καινοτομιών, η εγκατάσταση των εν λόγω τεχνολογιών από τους κατασκευαστές στον στόλο οχημάτων της Ευρωπαϊκής Ένωσης μέχρι το 2017 υπήρξε μάλλον περιορισμένη. Προκειμένου να επεκταθεί η εγκατάσταση των εν λόγω τεχνολογιών και να επιτευχθεί το υψηλότερο δυναμικό για τη μείωση των εκπομπών CO2 από επιβατικά αυτοκίνητα, θα πρέπει να απλουστευθεί η διαδικασία έγκρισης και πιστοποίησης. 
            
            
               (5)Η μείωση του κατώτατου ορίου εξοικονόμησης σε 0,5 g CO2/km είναι πιθανό να προωθήσει την ευρύτερη διάδοση καινοτομικών τεχνολογιών που έχουν τη δυνατότητα να μειώσουν τις εκπομπές CO2. Ωστόσο, προκειμένου να διασφαλιστεί ότι πραγματικά επιτυγχάνεται η εν λόγω εξοικονόμηση CO2, είναι σημαντικό να προσδιορίζεται με μεγάλη ακρίβεια. Ως εκ τούτου, είναι αναγκαίο να εκτιμηθεί και να ποσοτικοποιηθεί η αβεβαιότητα που συνδέεται με τις μεθόδους που χρησιμοποιούνται για την απόδειξη της εξοικονόμησης και να ληφθεί υπόψη αυτή η αβεβαιότητα όταν η εξοικονόμηση CO2 πιστοποιείται από την αρχή έγκρισης. Είναι σκόπιμο να ευθυγραμμιστεί η αλλαγή του κατώτατου ορίου εξοικονόμησης με την καθιέρωση της WLTP· κατά συνέπεια, για τον σκοπό των αιτήσεων που υποβάλλονται με βάση τη WLTP θα πρέπει να εφαρμόζεται το νέο κατώτατο όριο.
            
            
               (6)Για τους σκοπούς της απόδειξης της εξοικονόμησης CO2, θα πρέπει να είναι δυνατή η δοκιμή εξαρτημάτων στις περιπτώσεις που η εξοικονόμηση δεν εξαρτάται από το όχημα, προκειμένου να βελτιωθεί η ακρίβεια και να απλουστευθεί ο προσδιορισμός της εξοικονόμησης CO2. 
            
            
               (7)Για να απλουστευθεί η πιστοποίηση της εξοικονόμησης CO2, θα πρέπει ο αιτών να έχει τη δυνατότητα να προτείνει, εκτός από λεπτομερή μεθοδολογία δοκιμών για τον προσδιορισμό της εξοικονόμησης, απλουστευμένη μέθοδο αξιολόγησης ή προκαθορισμένη εξοικονόμηση CO2 στην αίτηση για την έγκριση καινοτομικής τεχνολογίας ως οικολογικής καινοτομίας. Όπου χρησιμοποιούνται οι εν λόγω απλουστευμένες μέθοδοι ή η προκαθορισμένη εξοικονόμηση CO2, η πιστοποιημένη εξοικονόμηση από τις αρχές έγκρισης θα πρέπει να προσδιορίζεται με συντηρητικό τρόπο, αντικατοπτρίζοντας το χαμηλότερο επίπεδο εξοικονόμησης που έχει τεκμηριωθεί.
            
            
               (8)Τεχνολογίες που είναι ήδη για κάποιο χρονικό διάστημα ευρέως διαθέσιμες στην αγορά δεν μπορούν να θεωρηθούν καινοτομικές κατά την έννοια του άρθρου 12 του κανονισμού (ΕΚ) αριθ. 443/2009 και δεν θα πρέπει να είναι επιλέξιμες ως οικολογικές καινοτομίες. Επομένως, για να δημιουργηθούν τα σωστά κίνητρα, είναι σκόπιμο να αντικατασταθεί το έτος αναφοράς 2009 με ένα δυναμικό έτος αναφοράς ως γραμμή βάσης για τον προσδιορισμό του καινοτόμου χαρακτήρα μιας τεχνολογίας. Το νέο δυναμικό έτος αναφοράς θα πρέπει να εφαρμόζεται για τις αιτήσεις που υποβάλλονται από την 1η Ιανουαρίου 2020. 
            
            
               (9)Στην περίπτωση που η Επιτροπή διαπιστώσει, με βάση την πείρα που αποκτήθηκε από την αξιολόγηση διαφόρων καινοτομικών τεχνολογιών με τα ίδια χαρακτηριστικά, ότι έχει καταδειχθεί ικανοποιητικά και αδιαμφισβήτητα ότι οι εν λόγω τεχνολογίες πληρούν τα κριτήρια επιλεξιμότητας που αναφέρονται στο άρθρο 12 του κανονισμού (ΕΚ) αριθ. 443/2009, ή στην περίπτωση που μια καινοτομική τεχνολογία δεν εξαρτάται από τις ειδικές παραμέτρους του κατασκευαστή του οχήματος, θα πρέπει να είναι δυνατή η έγκριση της καινοτομικής τεχνολογίας ως οικολογικής καινοτομίας με απόφαση η οποία παρέχει σε όλους τους κατασκευαστές τη δυνατότητα να πιστοποιούν την εξοικονόμηση CO2 με βάση την εν λόγω απόφαση, υπό την προϋπόθεση ότι πληρούνται οι όροι της απόφασης.   
            
            
               (10)Ορισμένες καινοτομικές τεχνολογίες απαιτούν ισχυρά στατιστικά στοιχεία για τη στήριξη των παραδοχών που περιέχονται στην αίτηση για την έγκριση καινοτομικής τεχνολογίας ως οικολογικής καινοτομίας και των προτεινόμενων παραμέτρων στη μεθοδολογία δοκιμών. Προκειμένου να επιτευχθούν τα ευρύτερα δυνατά σύνολα δεδομένων, θα πρέπει να υπάρχει η δυνατότητα για μια ομάδα κατασκευαστών ή προμηθευτών να υποβάλλουν αίτηση από κοινού. Σ’ αυτή την περίπτωση, η ομάδα θα πρέπει να έχει τη δυνατότητα να υποβάλλει αίτηση, καθώς και διάφορες εκθέσεις επαλήθευσης, εφόσον αυτό είναι αναγκαίο για λόγους εμπιστευτικότητας ή ανταγωνισμού.
            
            
               (11)Προκειμένου να διασφαλιστεί ότι η πιστοποιημένη εξοικονόμηση CO2 που χρησιμοποιείται από τους κατασκευαστές για σκοπούς συμμόρφωσης με τους στόχους είναι ορθή, η Επιτροπή θα πρέπει να είναι σε θέση να αντιδρά γρήγορα και να ενημερώνει τους κατασκευαστές, όταν εντοπίζει ή ενημερώνεται σχετικά με τυχόν αποκλίσεις ή ασυνέπειες στη μεθοδολογία δοκιμών ή στην καινοτομική τεχνολογία οι οποίες θα μπορούσαν να επηρεάσουν το επίπεδο της πιστοποιημένης εξοικονόμησης.
            
         
         
            
               (12)Η πείρα δείχνει ότι μπορεί να χρειαστεί η προσαρμογή των μεθοδολογιών δοκιμών που καθορίζονται στις αποφάσεις έγκρισης οικολογικής καινοτομίας, μεταξύ άλλων για να ληφθούν υπόψη οι τεχνικές εξελίξεις ή για να διευρυνθεί το πεδίο εφαρμογής της απόφασης έγκρισης σε ευρύτερο φάσμα οχημάτων. Συνεπώς, θα πρέπει να είναι δυνατόν τόσο για τον αρχικό αιτούντα όσο και για την Επιτροπή να δρομολογούν τροποποιήσεις των εν λόγω αποφάσεων. 
            
            
               (13)Επομένως, ο εκτελεστικός κανονισμός (ΕΕ) αριθ. 725/2011 θα πρέπει να τροποποιηθεί αναλόγως.
            
            
               (14)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο εκτελεστικός κανονισμός (ΕΕ) αριθ. 725/2011 τροποποιείται ως εξής:
            
            
               (1)Το άρθρο 2 τροποποιείται ως εξής:
            
            
               α)στην παράγραφο 2, η πρώτη περίοδος αντικαθίσταται από το ακόλουθο κείμενο:
            
            
               «Αίτηση για την έγκριση καινοτομικής τεχνολογίας ως οικολογικής καινοτομίας μπορεί να υποβληθεί, στο πλαίσιο του παρόντος κανονισμού, για μια τεχνολογία, εφόσον τηρούνται οι ακόλουθες προϋποθέσεις:»·
            
            
               β)στην παράγραφο 2, το στοιχείο α) αντικαθίσταται από το ακόλουθο κείμενο:
            
            
               «α)έχει τοποθετηθεί στο 3 % ή λιγότερο όλων των καινούριων επιβατικών αυτοκινήτων που ταξινομήθηκαν το 2009 για αιτήσεις που υποβάλλονται έως την 31η Δεκεμβρίου 2019, ή στο 3 % ή λιγότερο όλων των καινούριων επιβατικών αυτοκινήτων που ταξινομούνται το έτος n-4, όπου n είναι το έτος υποβολής της αίτησης, για τις αιτήσεις που υποβάλλονται από την 1η Ιανουαρίου 2020·»·
            
            
               γ)προστίθεται η ακόλουθη παράγραφος 3:
            
            
               «3.Αίτηση για την έγκριση καινοτομικής τεχνολογίας ως οικολογικής καινοτομίας μπορεί να υποβληθεί με βάση την τυπική διαδικασία δοκιμών σύμφωνα με τα ακόλουθα:
            
            
               α)τον νέο ευρωπαϊκό κύκλο οδήγησης που αναφέρεται στο παράρτημα XII του κανονισμού (ΕΚ) αριθ. 692/2008 έως την 31η Δεκεμβρίου 2019·
            
            
               β)την παγκόσμια εναρμονισμένη διαδικασία δοκιμών ελαφρών οχημάτων (WLTP) που αναφέρεται στον κανονισμό (ΕΕ) 2017/1151 της Επιτροπής από [... 2018] [Υπηρεσία Εκδόσεων: να προστεθεί η ημερομηνία έναρξης ισχύος του παρόντος τροποποιητικού κανονισμού].»·
            
            
               (2)Το άρθρο 3 τροποποιείται ως εξής: 
            
            
               i)το στοιχείο γ) αντικαθίσταται από το ακόλουθο κείμενο:
            
            
               «γ)“αιτών”: ο κατασκευαστής ή ο προμηθευτής ή ομάδα κατασκευαστών ή προμηθευτών που υποβάλλει αίτηση για την έγκριση καινοτομικής τεχνολογίας ως οικολογικής καινοτομίας·»·
            
            
               ii)προστίθεται το ακόλουθο στοιχείο στ):
            
            
               «στ)“αιτούμενος τροποποίηση”: ο κατασκευαστής ή ο προμηθευτής ή ομάδα κατασκευαστών ή προμηθευτών που ζητεί την τροποποίηση απόφασης για την έγκριση καινοτομικής τεχνολογίας ως οικολογικής καινοτομίας.»
            
         
         
            
               (3)Το άρθρο 4 τροποποιείται ως εξής:
            
            
               α)ο τίτλος αντικαθίσταται από το ακόλουθο κείμενο:
            
            
               «Αίτηση για την έγκριση καινοτομικής τεχνολογίας ως οικολογικής καινοτομίας»·
            
            
               β)η παράγραφος 2 τροποποιείται ως εξής:
            
            
                i)    η εισαγωγική πρόταση αντικαθίσταται από το ακόλουθο κείμενο:
            
            
               «Η αίτηση για την έγκριση καινοτομικής τεχνολογίας ως οικολογικής καινοτομίας περιλαμβάνει τα ακόλουθα:»·
            
            
               ii)    το στοιχείο ε) αντικαθίσταται από το ακόλουθο κείμενο:
            
            
               «ε)μεθοδολογία που θα χρησιμοποιηθεί για τεκμηρίωση της μείωσης των εκπομπών CO2 χάρη στην καινοτομική τεχνολογία, περιλαμβανομένης αναφοράς στην εφαρμοστέα τυπική διαδικασία δοκιμών σύμφωνα με το άρθρο 2 παράγραφος 3, ή, εφόσον η μεθοδολογία αυτή έχει ήδη εγκριθεί από την Επιτροπή, αναφορά στην εγκεκριμένη μεθοδολογία·»·
            
            
               iii)προστίθεται το ακόλουθο στοιχείο εα):
            
            
               «εα)κατά περίπτωση, και επιπροσθέτως της μεθοδολογίας που αναφέρεται στο στοιχείο ε), απλουστευμένη μέθοδο για την αξιολόγηση της εξοικονόμησης CO2 που θα πιστοποιηθεί ή των προκαθορισμένων τιμών εξοικονόμησης CO2 που θα χρησιμοποιούνται για τους σκοπούς της πιστοποίησης όλων των οχημάτων που είναι εξοπλισμένα με την καινοτομική τεχνολογία·»·
            
            
               iv)στο στοιχείο στ) τα σημεία i) και ii) αντικαθίστανται από το ακόλουθο κείμενο:
            
            
               «i)η μείωση των εκπομπών που επιτυγχάνεται με την καινοτομική τεχνολογία, όπως προσδιορίζεται σύμφωνα με το στοιχείο ε) και, κατά περίπτωση το στοιχείο εα), τηρεί το σχετικό κατώτατο όριο του άρθρου 9 παράγραφος 1, με συνεκτίμηση τυχόν απαξίωσης της τεχνολογίας με την πάροδο του χρόνου·
            
            
               ii)η εξοικονόμηση CO2 από την καινοτομική τεχνολογία δεν καλύπτεται ή καλύπτεται μόνο εν μέρει από τη μέτρηση CO2 της τυπικής διαδικασίας δοκιμών που αναφέρεται στο άρθρο 12 παράγραφος 2 στοιχείο γ) του κανονισμού (ΕΚ) αριθ. 443/2009 και όπως ορίζεται στο άρθρο 2 παράγραφος 3 του παρόντος κανονισμού·»·
            
            
               v)προστίθεται το ακόλουθο σημείο iv):
            
            
               «iv)η τιμή της μείωσης του CO2 που θα αποδίδεται σε ένα όχημα κατά τη στιγμή της πιστοποίησης με τη χρήση της απλουστευμένης μεθόδου αξιολόγησης ή με προκαθορισμένες τιμές εξοικονόμησης CO2 όπως αναφέρεται στο στοιχείο εα), είναι χαμηλότερη ή ίση με τη μείωση των εκπομπών που επιτυγχάνεται με την καινοτομική τεχνολογία, όπως προσδιορίζεται με τη χρήση της μεθοδολογίας δοκιμών που αναφέρεται στο στοιχείο ε), συμπεριλαμβανομένων των πιθανών αλληλεπιδράσεων με άλλες εγκεκριμένες οικολογικές καινοτομίες.»·
            
            
            
            
            
               (4)Το άρθρο 5 τροποποιείται ως εξής:
            
            
               α)ο τίτλος αντικαθίσταται από το ακόλουθο κείμενο: 
            
         
         
            
                «Όχημα βάσης και όχημα οικολογικής καινοτομίας»·
            
            
               β)στην παράγραφο 1, τα στοιχεία α) και β) αντικαθίστανται από το ακόλουθο κείμενο:
            
            
               «α)όχημα οικολογικής καινοτομίας εξοπλισμένο με την καινοτομική τεχνολογία ή, κατά περίπτωση, την καινοτομική τεχνολογία ως αυτόνομο εξάρτημα·
            
            
               β)όχημα βάσης που δεν είναι εξοπλισμένο με την καινοτομική τεχνολογία, αλλά που από κάθε άλλη άποψη είναι πανομοιότυπο με το όχημα οικολογικής καινοτομίας ή, κατά περίπτωση, τεχνολογία βάσης ως αυτόνομο εξάρτημα.»·
            
            
            
            
            
            
               γ)η παράγραφος 2 αντικαθίσταται από το ακόλουθο κείμενο:
            
            
               «2. Εάν ο αιτών θεωρεί ότι οι πληροφορίες που αναφέρονται στα άρθρα 8 και 9 μπορούν να τεκμηριωθούν με άλλα μέσα, πλην εκείνων που αναφέρονται στην παράγραφο 1, η αίτηση για την έγκριση καινοτομικής τεχνολογίας ως οικολογικής καινοτομίας περιλαμβάνει τις απαραίτητες λεπτομέρειες που στοιχειοθετούν το συμπέρασμα αυτό και μια μεθοδολογία που αποδίδει ισοδύναμα αποτελέσματα.»·
            
            
            
            
            
            
               δ)προστίθεται η ακόλουθη παράγραφος 3:
            
            
               «3.Όταν η αίτηση για την έγκριση καινοτομικής τεχνολογίας ως οικολογικής καινοτομίας υποβάλλεται με βάση τη WLTP, όπως αναφέρεται στο άρθρο 2 παράγραφος 3 στοιχείο β), το όχημα βάσης είναι το όχημα εντός της οικογένειας παρεμβολής που αντιπροσωπεύει τη χειρότερη περίπτωση για τους σκοπούς της απόδειξης της εξοικονόμησης λόγω οικολογικής καινοτομίας.
            
            
               Στην περίπτωση που αναφέρεται στο δεύτερο εδάφιο του σημείου 1.2.3.1 του υποπαραρτήματος 6 του παραρτήματος XXI του κανονισμού (ΕΕ) 2017/1151, το όχημα βάσης είναι το όχημα δοκιμής Η.
            
            
               Η επιλογή του οχήματος βάσης υποστηρίζεται από ισχυρά και ανεξάρτητα στατιστικά στοιχεία βάσει των οποίων μπορούν να γίνουν επαληθεύσιμες παραδοχές σχετικά με την καταλληλότητα και την αντιπροσωπευτικότητα του οχήματος βάσης.»·
            
            
            
         
         
            
            
            
            
            
            
            
            
               (5)Το άρθρο 7 τροποποιείται ως εξής:
            
            
               α)Προστίθεται η ακόλουθη παράγραφος 1α:
            
            
               «1α.
                     Σε περίπτωση που ο αιτών είναι ομάδα κατασκευαστών ή προμηθευτών, εφαρμόζονται οι ακόλουθες προϋποθέσεις:
            
            
               α)Ο ανεξάρτητος και πιστοποιημένος φορέας διενεργεί τις επαληθεύσεις που αναφέρονται στα στοιχεία α) έως ε) της παραγράφου 2 σε σχέση με κάθε μέλος της ομάδας αιτούντων, κατά περίπτωση, ανάλογα με το περιεχόμενο της αίτησης για την έγκριση καινοτομικής τεχνολογίας ως οικολογικής καινοτομίας·
            
            
               β)Κατά περίπτωση για λόγους εμπιστευτικότητας ή ανταγωνισμού, μπορούν να υποβάλλονται διάφορες εκθέσεις επαλήθευσης από τα μέλη της ομάδας αιτούντων για διαφορετικά σύνολα δεδομένων που υποστηρίζουν την ίδια αίτηση.»·
            
            
               β)Η παράγραφος 2 τροποποιείται ως εξής:
            
            
               i)προστίθεται το ακόλουθο στοιχείο γα):
            
            
               «γα)επαληθεύει, στην περίπτωση του άρθρου 4 παράγραφος 2 στοιχείο εα), ότι η απλουστευμένη μέθοδος αξιολόγησης ή οι προκαθορισμένες τιμές εξοικονόμησης CO2 που αναφέρονται στο εν λόγω στοιχείο είναι κατάλληλες για την πιστοποίηση της εξοικονόμησης CO2 για τα σχετικά οχήματα που αναφέρονται στο άρθρο 4 παράγραφος 2 στοιχείο δ) και τηρούν τις ελάχιστες απαιτήσεις που καθορίζονται στο άρθρο 4 παράγραφος 2 στοιχείο στ) σημείο iv)·»·
            
            
               ii)προστίθεται το ακόλουθο εδάφιο:
            
            
               «Για τους σκοπούς των στοιχείων γ) και γα), ο ανεξάρτητος και πιστοποιημένος φορέας παρέχει τα πρωτόκολλα δοκιμών που καθορίστηκαν για την επαλήθευση.»·
            
            
               γ)στην παράγραφο 3, το πρώτο εδάφιο αντικαθίσταται από το ακόλουθο κείμενο:
            
            
               «Για τους σκοπούς της πιστοποίησης της εξοικονόμησης CO2 σύμφωνα με το άρθρο 11, ο ανεξάρτητος και πιστοποιημένος φορέας, έπειτα από αίτηση του κατασκευαστή, συντάσσει έκθεση σχετικά με την αλληλεπίδραση μεταξύ των διάφορων οικολογικών καινοτομιών που έχουν τοποθετηθεί σε έναν τύπο, παραλλαγή, έκδοση ή, κατά περίπτωση, οικογένεια παρεμβολής οχήματος.»·
            
            
         
         
            
            
            
            
            
            
               (6)Το άρθρο 8 τροποποιείται ως εξής:
            
            
               α) στην παράγραφο 1, τα στοιχεία α) και β) αντικαθίστανται από το ακόλουθο κείμενο:
            
            
               «α)οι εκπομπές CO2 από το όχημα βάσης και από το όχημα οικολογικής καινοτομίας με την καινοτομική τεχνολογία σε λειτουργία που προκύπτουν από την εφαρμογή της μεθοδολογίας που αναφέρεται στο άρθρο 4 παράγραφος 2 στοιχείο ε) και, κατά περίπτωση, την εφαρμογή της απλουστευμένης μεθόδου αξιολόγησης που αναφέρεται στο στοιχείο εα) του εν λόγω άρθρου·
            
            
               β)οι εκπομπές CO2 από το όχημα βάσης και από το όχημα οικολογικής καινοτομίας με την καινοτομική τεχνολογία σε λειτουργία που προκύπτουν από την εφαρμογή της τυπικής διαδικασίας δοκιμών όπως προσδιορίζεται σύμφωνα με το άρθρο 2 παράγραφος 3 στοιχείο α) ή β).»·
            
            
               β)στην παράγραφο 2 προστίθεται το ακόλουθο εδάφιο:
            
            
               «Στην περίπτωση αιτήσεων για την έγκριση καινοτομικής τεχνολογίας ως οικολογικής καινοτομίας που υποβάλλεται με βάση το άρθρο 2 παράγραφος 3 στοιχείο β), η αβεβαιότητα αξιολογείται και ποσοτικοποιείται με σκοπό τον προσδιορισμό της εξοικονόμησης. Η ποσοτικοποιημένη αβεβαιότητα αφαιρείται από τη συνολική εξοικονόμηση.»·
            
            
               γ)προστίθεται η ακόλουθη παράγραφος 3:
            
            
               «3.
                     Στην περίπτωση των προκαθορισμένων τιμών εξοικονόμησης CO2 που προτείνονται σύμφωνα με το άρθρο 4 παράγραφος 2 στοιχείο εα), οι εν λόγω τιμές καθορίζονται σε επίπεδο χαμηλότερο ή ίσο με τη συνολική εξοικονόμηση που προσδιορίζεται σύμφωνα με την παράγραφο 2.»·
            
            
               (7)Το άρθρο 9 τροποποιείται ως εξής:
            
            
               α)η παράγραφος 1 αντικαθίσταται από το ακόλουθο κείμενο:
            
            
               «1. Η ελάχιστη μείωση που επιτυγχάνεται από την καινοτομική τεχνολογία σύμφωνα με το άρθρο 8 παράγραφος 2 είναι:  
            
            
               α)1 g CO2/km στην περίπτωση αιτήσεων που υποβάλλονται σύμφωνα με το άρθρο 2 παράγραφος 3 στοιχείο α)·
            
            
               β)0,5 g CO2/km στην περίπτωση αιτήσεων που υποβάλλονται σύμφωνα με το άρθρο 2 παράγραφος 3 στοιχείο β)»·
            
            
               β)στην παράγραφο 2, η διατύπωση «τον τυποποιημένο κύκλο δοκιμών» αντικαθίσταται από τη διατύπωση «την τυπική διαδικασία δοκιμών»·
            
            
               (8)ο τίτλος του άρθρου 10 αντικαθίσταται από το ακόλουθο κείμενο:
            
         
         
            
               «Αξιολόγηση αίτησης για την έγκριση καινοτομικής τεχνολογίας ως οικολογικής καινοτομίας»· 
            
            
               (9)Το άρθρο 11 τροποποιείται ως εξής:
            
            
               α)η παράγραφος 2 αντικαθίσταται από το ακόλουθο κείμενο:
            
            
               «2.Η πιστοποιημένη εξοικονόμηση CO2 από την οικολογική καινοτομία που έχει τεκμηριωθεί σύμφωνα με την αντίστοιχη απόφαση έγκρισης της καινοτομικής τεχνολογίας ως οικολογικής καινοτομίας προσδιορίζεται χωριστά, τόσο στον φάκελο της έγκρισης τύπου, όσο και στο πιστοποιητικό συμμόρφωσης σύμφωνα με την οδηγία 2007/46/ΕΚ, με βάση τις δοκιμές που διεξήγαγαν οι τεχνικές υπηρεσίες σύμφωνα με το άρθρο 11 της εν λόγω οδηγίας, με την εγκεκριμένη μεθοδολογία δοκιμών.
            
            
               Με την επιφύλαξη των απαιτήσεων της απόφασης έγκρισης, η ποσοτικοποιημένη αβεβαιότητα που αναφέρεται στο άρθρο 8 παράγραφος 2 αφαιρείται από τη συνολική εξοικονόμηση που θα πιστοποιηθεί. Όταν η εξοικονόμηση CO2 από μια οικολογική καινοτομία για συγκεκριμένο τύπο, παραλλαγή, έκδοση και, κατά περίπτωση, οικογένεια παρεμβολής υπολείπεται του σχετικού κατώτατου ορίου του άρθρου 9 παράγραφος 1, η εξοικονόμηση δεν πιστοποιείται.
            
            
               Σε περίπτωση που η προκαθορισμένη εξοικονόμηση CO2 που προσδιορίζεται σύμφωνα με το άρθρο 4 παράγραφος 2 στοιχείο εα) καθορίζεται στην απόφαση έγκρισης, η σχετική προκαθορισμένη τιμή εξοικονόμησης μπορεί να καταχωριστεί απευθείας στον φάκελο έγκρισης τύπου, υπό τον όρο ότι η αρχή έγκρισης είναι σε θέση να επιβεβαιώσει ότι το όχημα είναι εξοπλισμένο με την τεχνολογία σύμφωνα με τις προδιαγραφές της απόφασης έγκρισης.»·
            
            
               β)στο δεύτερο εδάφιο της παραγράφου 4, η τιμή «1 g CO2/km» αντικαθίσταται από την τιμή «0,5 g CO2/km». 
            
            
               (10)Το άρθρο 12 τροποποιείται ως εξής:
            
            
               α)στην παράγραφο 1, μετά το δεύτερο εδάφιο, παρεμβάλλεται το ακόλουθο εδάφιο:
            
            
               «Η Επιτροπή μπορεί επίσης, όπου διαπιστώνει ή ενημερώνεται για αποκλίσεις ή ασυνέπειες στη μεθοδολογία δοκιμών ή στην καινοτομική τεχνολογία σε σύγκριση με τις πληροφορίες που είχε λάβει στο πλαίσιο της αίτησης για την έγκριση της καινοτομικής τεχνολογίας ως οικολογικής καινοτομίας, να ενημερώσει σχετικά τον κατασκευαστή.»·
            
            
               β)η παράγραφος 3 αντικαθίσταται από το ακόλουθο κείμενο:
            
            
               «Ο κατασκευαστής του οποίου η πιστοποιημένη εξοικονόμηση CO2 δεν λαμβάνεται πλέον υπόψη μπορεί να υποβάλει αίτηση για νέα πιστοποίηση των οικείων οχημάτων, σύμφωνα με τη διαδικασία που προβλέπεται στο άρθρο 11, ή μπορεί, κατά περίπτωση, να υποβάλει αίτηση για τροποποίηση της απόφασης έγκρισης σύμφωνα με το άρθρο 12α, η οποία υποστηρίζεται από τα αποδεικτικά στοιχεία που απαιτούνται για την επιβεβαίωση της καταλληλότητας της μεθοδολογίας δοκιμών και του επιπέδου εξοικονόμησης CO2 που επιτυγχάνει η καινοτομική τεχνολογία.»·
            
            
               (11)Παρεμβάλλεται το ακόλουθο άρθρο 12α:
            
            
               «Άρθρο 12α
            
            
               Τροποποίηση απόφασης για έγκριση καινοτομικής τεχνολογίας ως οικολογικής καινοτομίας
            
            
               1.Ο κατασκευαστής ή ο προμηθευτής, συμπεριλαμβανομένου του αρχικού αιτούντος, μπορεί να υποβάλει στην Επιτροπή αίτηση για την τροποποίηση υφιστάμενης απόφασης έγκρισης. Η αίτηση και όλα τα δικαιολογητικά υποβάλλονται επίσης με ηλεκτρονικό ταχυδρομείο ή ηλεκτρονικό μέσο εγγραφής/μεταφοράς δεδομένων ή μεταφορτώνονται σε διακομιστή που διαχειρίζεται η Επιτροπή. Στην έγγραφη αίτηση απαριθμούνται τα δικαιολογητικά.
            
            
               2.Οι ακόλουθες πληροφορίες και αποδεικτικά στοιχεία παρέχονται μαζί με την αίτηση τροποποίησης:
            
            
               α)στοιχεία του αιτούμενου τροποποίηση·
            
            
               β)η αναφορά στην απόφαση έγκρισης που πρέπει να τροποποιηθεί·
            
            
               γ)περιγραφή των προτεινόμενων τροποποιήσεων καθώς και σύνοψη της εν λόγω περιγραφής·
            
         
         
            
               δ)στοιχεία που αποδεικνύουν την αναγκαιότητα και την καταλληλότητα των τροποποιήσεων·
            
            
               ε)στοιχεία που αποδεικνύουν ότι η μείωση των εκπομπών που επιτυγχάνεται με την καινοτομική τεχνολογία, όπως προσδιορίζεται με χρήση της τροποποιημένης μεθοδολογίας δοκιμών ή, κατά περίπτωση, της νέας ή τροποποιημένης απλουστευμένης μεθόδου αξιολόγησης ή της προκαθορισμένης εξοικονόμησης CO2, τηρεί το σχετικό κατώτατο όριο που προσδιορίζεται στο άρθρο 9 παράγραφος 1, με συνεκτίμηση τυχόν απαξίωσης της τεχνολογίας με την πάροδο του χρόνου·
            
            
               στ)ειδική έκθεση επικύρωσης που συνέταξε ανεξάρτητος και πιστοποιημένος φορέας η οποία επαληθεύει τα εξής:
            
            
               i)η τροποποιημένη μεθοδολογία δοκιμών πληροί τις απαιτήσεις που ορίζονται στο άρθρο 6 παράγραφος 1, καθώς και, κατά περίπτωση, τις απαιτήσεις που καθορίζονται στο άρθρο 4 παράγραφος 2 στοιχείο στ) σημείο iv).
            
            
               ii)η μείωση των εκπομπών που επιτυγχάνεται με την καινοτομική τεχνολογία, όπως προσδιορίζεται με χρήση της τροποποιημένης μεθοδολογίας δοκιμών ή, κατά περίπτωση, της νέας ή τροποποιημένης απλουστευμένης μεθόδου αξιολόγησης ή της προκαθορισμένης εξοικονόμησης CO2 τηρεί το σχετικό κατώτατο όριο που προσδιορίζεται στο άρθρο 9 παράγραφος 1, με συνεκτίμηση τυχόν απαξίωσης της τεχνολογίας με την πάροδο του χρόνου.
            
            
               3.Με την παραλαβή της αίτησης για την τροποποίηση, η Επιτροπή δημοσιοποιεί τη συνοπτική περιγραφή των προτεινόμενων τροποποιήσεων που αναφέρεται στην παράγραφο 2 στοιχείο γ)·
            
            
               4.Η Επιτροπή αξιολογεί την αίτηση για τροποποίηση και, εντός εννέα μηνών από την παραλαβή πλήρους αίτησης, τροποποιεί την απόφαση έγκρισης, εκτός αν διατυπωθούν αντιρρήσεις όσον αφορά την καταλληλότητα των προτεινόμενων τροποποιήσεων.
            
            
               Η τροποποιημένη απόφαση έγκρισης προσδιορίζει, όπου είναι αναγκαίο, την εφαρμοσιμότητά της και τα πληροφοριακά στοιχεία που απαιτούνται για την πιστοποίηση της εξοικονόμησης CO2 σύμφωνα με το άρθρο 11 του παρόντος κανονισμού, με την επιφύλαξη της εφαρμογής των εξαιρέσεων στο δικαίωμα πρόσβασης του κοινού στα έγγραφα που αναφέρονται στον κανονισμό (ΕΚ) αριθ. 1049/2001.
            
            
               5. 
                     Η Επιτροπή μπορεί να ζητήσει προσαρμογές στις προτεινόμενες τροποποιήσεις. Στην περίπτωση αυτή, η Επιτροπή διαβουλεύεται με τον αιτούμενο τροποποίηση καθώς και με τα άλλα ενδιαφερόμενα μέρη, συμπεριλαμβανομένου του αρχικού αιτούντος για την έγκριση της καινοτομικής τεχνολογίας ως οικολογικής καινοτομίας, σχετικά με τις προτεινόμενες τροποποιήσεις και, κατά περίπτωση, λαμβάνει υπόψη τις παρατηρήσεις που έχουν υποβληθεί.
            
            
               6.Η περίοδος αξιολόγησης μπορεί να παραταθεί κατά πέντε μήνες, εφόσον η Επιτροπή διαπιστώσει ότι, λόγω της πολυπλοκότητας της καινοτομικής τεχνολογίας και της συνοδευτικής τροποποιημένης μεθοδολογίας δοκιμών ή εξαιτίας της έκτασης και των περιεχομένων της αίτησης για τροποποίηση, η αίτηση δεν μπορεί να αξιολογηθεί κατάλληλα εντός της εννεάμηνης περιόδου αξιολόγησης.
            
            
               Εντός 40 ημερών από την παραλαβή της αίτησης, η Επιτροπή ειδοποιεί τον αιτούμενο τροποποίηση εάν πρέπει να παραταθεί η περίοδος αξιολόγησης.
            
            
               7.Η Επιτροπή μπορεί ανά πάσα στιγμή να τροποποιήσει μια απόφαση έγκρισης με δική της πρωτοβουλία, ιδίως για να ληφθεί υπόψη η τεχνική πρόοδος. Η Επιτροπή διαβουλεύεται με τον αρχικό αιτούντα για έγκριση της καινοτομικής τεχνολογίας ως οικολογικής καινοτομίας και τα άλλα σχετικά ενδιαφερόμενα μέρη για τις τροποποιήσεις που εξετάζει και, κατά περίπτωση, λαμβάνει υπόψη τις παρατηρήσεις που έχουν υποβληθεί.»·
            
            
               (12)το άρθρο 14 απαλείφεται.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 21.2.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 140 της 5.6.2009, σ. 1. 
               
               
                  
                     (2)
                  
                        Κανονισμός (ΕΕ) 2017/1151 της Επιτροπής, της 1ης Ιουνίου 2017, για τη συμπλήρωση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, του κανονισμού (ΕΚ) αριθ. 692/2008 της Επιτροπής και του κανονισμού (ΕΕ) αριθ. 1230/2012 της Επιτροπής και για την κατάργηση του κανονισμού (ΕΚ) αριθ. 692/2008 της Επιτροπής (ΕΕ L 175 της 7.7.2017, σ. 1).
               
               
                  
                     (3)
                  
                        Κανονισμός (ΕΚ) αριθ. 692/2008 της Επιτροπής, της 18ης Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (ΕΕ L 199 της 28.7.2008, σ. 1).
               
               
                  
                     (4)
                  
                        Εκτελεστικός κανονισμός (ΕΕ) 2017/1153 της Επιτροπής, της 2ας Ιουνίου 2017, για την ανάπτυξη μεθοδολογίας προσδιορισμού των παραμέτρων συσχέτισης που απαιτούνται για να αποτυπωθεί η αλλαγή στην κανονιστική διαδικασία δοκιμών και για την τροποποίηση του κανονισμού (ΕΕ) αριθ. 1014/2010 (ΕΕ L 175 της 7.7.2017, σ. 679).
               
               
                  
                     (5)
                  
                        Εκτελεστικός κανονισμός (ΕΕ) αριθ. 725/2011 της Επιτροπής, της 26ης Ιουλίου 2011, σχετικά με την καθιέρωση διαδικασίας για την έγκριση και πιστοποίηση καινοτομικών τεχνολογιών για τον περιορισμό των εκπομπών CO2 από επιβατικά οχήματα κατ’ εφαρμογή του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (ΕΕ L 194 της 26.7.2011, σ. 19).